ΓΡΑΠΤΗ ΕΡΩΤΗΣΗ E-1052/98

υποβολή: Jens-Peter Bonde (I-EDN) προς την Επιτροπή

(6 Απριλίου 1998)

Θέμα: Κατάργηση των συνοριακών ελέγχων και εξαιρέσεις

Πώς ερμηνεύεται το άρθρο 14 σε σχέση με το άρθρο 62 και αντίστροφα; Ποιό είναι το αποτέλεσμα του χρονοδιαγράμματος της Συμφωνίας του Σένγκεν για την κατάργηση των συνοριακών ελέγχων σε σχέση με τα άρθρα 14 και 62;

Ποιά διαφορά υφίσταται μεταξύ της εξαίρεσης από το άρθρο 14 που ισχύει για τη Δανία και αυτής που ισχύει για το Ηνωμένο Βασίλειο και την Ιρλανδία;

Υφίστανται και για τη Δανία εξαιρέσεις από τις διατάξεις σχετικά με την κατάργηση των συνοριακών ελέγχων;

Η εξαίρεση από το άρθρο 14 ισχύει και για το Βασίλειο της Δανίας;

Συμπληρωματική απάντηση

του κ. Monti εξ ονόματος της Επιτροπής

(28 Ιουλίου 1998)

Το άρθρο 7Α της συνθήκης ΕΕ (που θα γίνει άρθρο 14 μετά την έναρξη ισχύος της συνθήκης του Άμστερνταμ) στόχευε στην υλοποίηση της εσωτερικής αγοράς συμπεριλαμβανομένης της κατάργησης των ελέγχων των προσώπων, ανεξαρτήτως εθνικότητας, στα εσωτερικά σύνορα, έως, το αργότερο, τις 31 Δεκεμβρίου 1992. Δεδομένου ότι βάσει της παρούσας συνθήκης της ΕΕ είναι αδύνατη η κατάργηση των συνοριακών ελέγχων των προσώπων, η συνθήκη του Άμστερνταμ θα επιφέρει επ' αυτού τροποποιήσεις μεγίστης σημασίας στις συνθήκες και ιδίως την κοινοτικοποίηση πολλών τομέων που αναφέρονται στον τίτλο VI της συνθήκης ΕΕ, τη βελτίωση των διατάξεων του τίτλου VI της συνθήκης της ΕΕ, το πρωτόκολλο που εντάσσει τη συμφωνία του Σένγκεν στο πλαίσιο της Ευρωπαϊκής Ένωσης, καθώς και τα πρωτόκολλα σχετικά με την ιδιάζουσα θέση του Ηνωμένου Βασιλείου, της Ιρλανδίας και της Δανίας.

Τα νέα άρθρα 61 α) και 62 της συνθήκης της ΕΕ επιβεβαιώνουν την κατάργηση των ελέγχων των προσώπων στα εσωτερικά σύνορα, αναφέρουν διεξοδικά όλα τα συνοδευτικά μέτρα των οποίων η εφαρμογή πρέπει να συμβαδίζει με την κατάργηση των συνοριακών ελέγχων των προσώπων και ορίζει νέο χρονοδιάγραμμα. Το Συμβούλιο θα πρέπει να εφαρμόσει τα μέτρα που αναφέρονται σ' αυτά τα σημεία σε διάστημα πέντε ετών μετά την έναρξη ισχύος της συνθήκης του Άμστερνταμ.

Το πρωτόκολλο περί εφαρμογής ορισμένων πτυχών του άρθρου 7Α της συνθήκης της ΕΕ στο Ηνωμένο Βασίλειο και στην Ιρλανδία θα επιτρέπει σε όλα τα κράτη μέλη να υποβάλλουν σε έλεγχο τα πρόσωπα που κυκλοφορούν ανάμεσα στο Ηνωμένο Βασίλειο και την Ιρλανδία αφενός, και στα άλλα κράτη μέλη αφετέρου. Στο πρωτόκολλο δεν υπάρχουν παρόμοιες διατάξεις αναφορικά με τη θέση της Δανίας.

Αν και η Δανία, σύμφωνα με αυτό το πρωτόκολλο, δε συμμετέχει στις εργασίες στο πλαίσιο του νέου τίτλου IV της συνθήκης της ΕΕ στον οποίο περιλαμβάνονται τα άρθρα 61 και 62, προβλέπεται ότι η Δανία θα αποφανθεί εντός έξι μηνών μετά την απόφαση του Συμβουλίου σχετικά με πρόταση ή πρωτοβουλία για τη διεύρυνση της συμφωνίας του Σένγκεν εφαρμόζοντας τον εν λόγω τίτλο IV, εάν θα μεταφέρει αυτήν την απόφαση στην εθνική της νομοθεσία. Όποια κι αν είναι η θέση της Δανίας σχετικά μ' αυτόν το νέο τίτλο της συνθήκης της ΕΕ, η Δανία έχει δεσμευτεί να καταργήσει τους ελέγχους των προσώπων στα εσωτερικά σύνορα μέσω της συμμετοχής της στη συμφωνία του Σένγκεν, η οποία θα ενταχθεί στο νομοθετικό πλαίσιο της Ευρωπαϊκής Ένωσης.

Η ημερομηνία εφαρμογής της συμφωνίας του Σένγκεν από τη Δανία θα αποφασιστεί από το Συμβούλιο σύμφωνα με το άρθρο 2, παράγραφος 2 του πρωτοκόλλου που εντάσσει τη συμφωνία του Σένγκεν στο νομοθετικό πλαίσιο της Ευρωπαϊκής Ένωσης.